
EXPUNERE DE MOTIVE  PRIVIND OPORTUNITATEA PROIECTULUI DE HOTĂRÂRE
 privind acordarea Titlului de Cetăţean de Onoare al Municipiului Timişoara domnului Ion Caramitru 
___________________________________________________
Motivul emiterii proiectului de hotărâre

1. Descrierea situatiei actuale
Titlul de „Cetăţean de Onoare al Municipiului Timişoara” se acordă în baza HCL nr. 138 din data de 18.10.2016. Titlul de „Cetăţean de Onoare al Municipiului Timişoara” reprezintă cea mai înaltă distincţie acordată de către Consiliul Local al Municipiului Timişoara şi se decernează categoriilor de personalităţi care, prin realizările lor deosebite, au făcut cunoscut numele municipiului Timişoara, în ţară şi străinătate. 
Prin adresa cu nr. SC2018/016383/10.07.2018, doamna consilier municipal Mariş Daniela Mirela îl propune pe domnul Ion Caramitru, actor, pentru acordarea Titlului de „Cetăţean de Onoare al Municipiului Timişoara”.
2. Schimbari preconizate și rezultate așteptate
Imaginea Timişoarei, Capitală Europeană a Culturii în anul 2021, este construită şi reprezentată la nivel local, naţional şi internaţional de personalităţile ei culturale, artistice, sportive, de medici, ingineri, specialişti cu rezultate deosebite, veterani de război, persoane care, prin acţiunile lor, au preîntâmpinat producerea de evenimente grave, sau, prin sacrificiul suprem, au salvat vieţile concetăţenilor lor. 
Menirea Titlului de „Cetăţean de Onoare al Municipiului Timişoara” este aceea de a-i descoperi, de a-i pune în valoare şi de a acorda recunoşterea meritată tuturor acelora care şi-au pus amprenta asupra dezvoltării municipiului Timişoara şi promovării imaginii acestuia.
Domnul Ion Caramitru, actor de teatru şi film, profesor, regizor, director de teatru şi preşedinte UNITER este îndreptăţit să primească acest titlu, având în vedere performanţele din întreaga sa carieră puse în slujba teatrului şi a filmului românesc, dăruirea şi profesionalismul de care a dat dovadă în domeniul managementului cultural, precum şi pentru promovarea Timişoarei, Capitală Culturală Europeană în anul 2021, în cadrul celei de-a 25-a ediţii a Galei Premiilor UNITER, care a avut loc anul trecut în oraşul de pe Bega, dar şi pentru promovarea României în lume. 
Alte informatii: -
3. Concluzii
Ţinând cont de cele enumerate mai sus, apreciez ca fiind oportună promovarea proiectului de hotărâre privind acordarea Titlului de “Cetăţean de onoare al Municipiului Timişoara” domnului Ion Caramitru, pentru întreaga activitate artistică, recunoscută la nivel naţional şi internaţional, asigurarea condiţiilor favorabile creaţiei culturale şi protejării patrimoniului cultural, şi, supun dezbaterii Consiliului Local documentaţia aferentă.

